Alegeri locale generale din 2023 în Republica Moldova

În data de 5 noiembrie 2023 în Republica Moldova au avut loc [alegeri](https://alegeri.md/w/Alegeri_%C3%AEn_Republica_Moldova) locale generale în toate unitățile administrativ-teritoriale de nivelul I – [orașe](https://alegeri.md/w/Ora%C8%99ele_Republicii_Moldova) ([municipii](https://alegeri.md/w/Municipiile_Republicii_Moldova)), sate (comune), și de nivelul II – [raioane](https://alegeri.md/w/Raioanele_Republicii_Moldova), municipiile [Chișinău](https://alegeri.md/w/Municipiul_Chi%C8%99in%C4%83u) și [Bălți](https://alegeri.md/w/Municipiul_B%C4%83l%C8%9Bi), cu excepția localităților din stânga Nistrului și a municipiului Bender. În cadrul scrutinului au fost aleși pentru un mandat de patru ani reprezentanții administrației publice locale, respectiv 895 de primari din cei 898 și 11 020 de consilieri locali (raionali, municipali, orășenești, comunale și sătești) din 11 058. Rata de participare la vot la nivel național a atins 41,41%, în timp ce în [municipiul Chișinău](https://alegeri.md/w/Alegeri_locale_din_2023_%C3%AEn_municipiul_Chi%C8%99in%C4%83u) a fost înregistrată o prezență de 40,96% din numărul total de alegători.
În satul Aluatu, [raionul Taraclia](https://alegeri.md/w/Raionul_Taraclia), pe 3 decembrie 2023 va fi organizat turul doi al alegerilor repetate, iar în alte patru localități în mai 2024 vor avea loc alegeri noi și parțiale pentru funcțiile de primari și consilieri.

[Alegerile](https://alegeri.md/w/Alegeri_%C3%AEn_Republica_Moldova) locale generale din 5 noiembrie 2023, al VIII-lea exercițiu electoral de acest tip de la proclamarea [independenței Republicii Moldova](https://alegeri.md/w/Declara%C8%9Bia_de_independen%C8%9B%C4%83_a_Republicii_Moldova), se vor desfășura într-o singură zi pe întreg teritoriul țării, inclusiv în [UTA Găgăuzia](https://alegeri.md/w/UTA_G%C4%83g%C4%83uzia), excepție făcând localitățile aflate sub controlul administrației nerecunoscute din Transnistria. Scrutinul din acest an este organizat în conformitate cu noul Cod electoral, adoptat în 2022, care prevede, printre altele, și modalitatea de stabilire a datei alegerilor locale, acestea fiind desfășurate în ultima duminică a lunii octombrie sau prima duminică a lunii noiembrie.

Alegerile se desfășoară în baza votului universal, egal, direct, secret și liber exprimat conform prevederilor constituționale. Dreptul de a alege îl au cetățenii Republicii Moldova care au împlinit, inclusiv în ziua scrutinului, vârsta de 18 ani, cu excepția celor privați de acest drept prin hotărârea judecătorească. Au dreptul [de a fi aleși](https://alegeri.md/w/Alegeri_locale_generale_din_2023_%C3%AEn_Republica_Moldova#Concuren.C8.9Bi_electorali) consilieri locali cetățenii Republicii Moldova care au împlinit vârsta de 18 ani, iar pentru funcția de primar – 23 de ani și au cel puțin studiile generale obligatorii.

[Circumscripțiile electorale](https://alegeri.md/w/Alegeri_locale_generale_din_2023_%C3%AEn_Republica_Moldova#Circumscrip.C8.9Bii_electorale) coincid cu hotarele unităților administrativ-teritoriale. Fiecare unitate de nivelul I – [municipiu](https://alegeri.md/w/Municipiile_Republicii_Moldova), [oraș](https://alegeri.md/w/Ora%C8%99ele_Republicii_Moldova), comuna sau sat, precum și cea de nivelul II – [raion](https://alegeri.md/w/Raioanele_Republicii_Moldova), municipiul [Chișinău](https://alegeri.md/w/Municipiul_Chi%C8%99in%C4%83u) sau [Bălți](https://alegeri.md/w/Municipiul_B%C4%83l%C8%9Bi), formează o circumscripție electorală. În fiecare unitate administrativ-teritorială cetățenii vor alege un anumit număr de consilieri, stabilit prin lege. În total, la 5 noiembrie 2023 vor fi aleși pentru un mandat de patru ani 898 de primari, 1 086 de consilieri în 34 de consilii raionale și municipale și 9 972 de consilieri în 896 de consilii orășenești și sătești. La alegerea consiliului local și a primarului nu participă alegătorii care nu au înregistrare la domiciliu sau la reședința temporară în localitatea respectivă.

Validarea alegerilor este condiționată de prezența la urne a cel puțin 1/4 din numărul alegătorilor înscriși în listele electorale din fiecare circumscripție. În cazul primarilor, este ales candidatul care a obținut, în primul tur de scrutin, mai mult de jumătate din voturile valabil exprimate. Dacă aceste condiții nu sunt întrunite, peste două săptămâni se organizează un al doilea tur de scrutin, la care participă primii doi candidați stabiliți în ordinea numărului de voturi obținute în primul tur. Pragul minim de prezență în turul II este de 1/5 din cei înscriși în liste. Numărul total de alegători incluși în Registrul de Stat al Alegătorilor este de 3 300 805 persoane, dintre care 2 760 930 sunt cetățeni cu drept de vot atribuiți pe unități administrativ-teritoriale de nivelul II.

Rezultatele alegerilor

Distribuirea mandatelor

Alegerile pentru funcțiile de consilieri locali s-au desfășurat în baza sistemului electoral proporțional, iar cele pentru funcțiile de primari – în baza sistemului majoritar, în două tururi de scrutin. Cel mai mare număr de mandate l-au obținut două din cele trei formațiuni [parlamentare](https://alegeri.md/w/Parlamentul_Republicii_Moldova_de_legislatura_a_XI-a) – [Partidul Acțiune și Solidaritate](https://alegeri.md/w/Partidul_Ac%C8%9Biune_%C8%99i_Solidaritate) și [Partidul Socialiștilor din Republica Moldova](https://alegeri.md/w/Partidul_Sociali%C8%99tilor_din_Republica_Moldova), urmate de Partidul Social Democrat European (fost [PDM](https://alegeri.md/w/Partidul_Democrat_din_Moldova)) și Partidul Dezvoltării și Consolidării Moldovei, condus de ex-[premierul](https://alegeri.md/w/Prim-ministru_al_Republicii_Moldova) [Ion Chicu](https://alegeri.md/w/Ion_Chicu). Candidații independenți s-au ales cu 465 de mandate de consilieri locali și 116 primari.

Conform [rezultatelor finale](https://rezultate.cec.md/), candidatul Mișcării Alternativa Națională, actualul [primar general](https://alegeri.md/w/Municipiul_Chi%C8%99in%C4%83u#Primarul_general) al [municipiului](https://alegeri.md/w/Municipiile_Republicii_Moldova) [Chișinău](https://alegeri.md/w/Municipiul_Chi%C8%99in%C4%83u), [Ion Ceban](https://alegeri.md/w/Ion_Ceban), a fost [reales](https://alegeri.md/w/Alegeri_locale_din_2023_%C3%AEn_municipiul_Chi%C8%99in%C4%83u) pentru al doilea mandat din primul tur de scrutin.

## Concurenți electorali

În competiția electorală pentru scrutinul din 5 noiembrie 2023 au fost înregistrați 59 449 de candidați la funcțiile de primar și consilier în consiliile locale din partea a 35 de [partide politice](https://alegeri.md/w/Alegeri_locale_generale_din_2023_%C3%AEn_Republica_Moldova%22%20%5Cl%20%22Lista_partidelor_politice) din cele [60 înregistrate](https://alegeri.md/w/Lista_partidelor_politice_din_Republica_Moldova) și a unui [bloc electoral](https://alegeri.md/w/Alegeri_locale_generale_din_2023_%C3%AEn_Republica_Moldova#Blocuri_electorale), precum și 1 174 de candidați independenți.

Cu două zile înainte de scrutin, Comisia pentru Situații Excepționale a Republicii Moldova (CSE) a dispus anularea înregistrării tuturor candidaților Partidului politic “Șansă”. Decizia a fost luată în contextul raportului prezentat de Serviciul de Informații și Securitate privind implicarea Federației Ruse în alegerile locale prin finanțarea grupului criminal condus de [Ilan Șor](https://alegeri.md/w/Ilan_%C8%98or). Birourile electorale ale secțiilor de votare au aplicat ștampila cu mențiunea “Retras” pe toate buletinele de vot, în dreptul tuturor candidaților desemnați de Partidul “Șansă”.